謝兄編言仁求詩
作者：方岳
朝代：宋

paragraphs: 孟子言仁惟一字，曾子言仁惟一唯。
風霆霜露天何言，吾夫子言非得已。
六經在天如北斗，尚多不經聖人手。
杏花零落曉壇荒，各自蜂房開戶牖。
屋下架屋樓上樓，不三萬言渠不休。
夜寒一燈供掉頭，泓穎何罪雲煙愁。
阿連夢中春草碧，更向那邊添一筆。
吾衰甚矣將奈何，欲共君談口荆棘。